Гөлнараның ачы язмышы

	Күптән түгел Үзбәкстан хөкүмәте беренче президент Ислам Кәримовның кызы Гөлнараның хөкем ителеп сак астына алынуын белдерде. Республиканың Генераль прокуратурасының оешкан җинаятьчелеккә һәм коррупциягә каршы көрәш идарәсе Кәримованы караклыкта, таможня законнарын, сәүдә кагыйдәләрен бозуда, чит ил валютасын яшерүдә, җинаять юлы белән тапкан табышын ялган документлар ярдәмендә легальләштерүдә гаепли. 	 Тикшерү комитеты Гөлнара оештырган җинаятьчел төркемнең 1,394 млрд. доллар; 63,5 млн. евро; 27,1 млн. фунт һәм 18,5 млн. франк капиталы чит ил банкларында ята дип саный. Русия территориясендә дә активлары бар икән. Миллионлаган долларлардан тыш, аның Мәскәүдә «Камелот» торак комплексында пентхауслар, «Рублевка»да йортлар, башкала үзәгендә сигез фатир һәм Ялтада җир участогына хуҗа икәнлеген ачыклаганнар. Үзбәкстан хөкүмәте җинаятьчел төркемнең капиталына арест салуны сорап чит илләргә мөрәҗәгать иткән. ТАСС мәгълүматларына караганда, ул үзе 2015 елдан ук Ташкент өлкә суды карары буенча хөкем ителеп өй арестында утыра икән. Гөлнара 1972 елның 8 июлендә Ислам Кәримовның икенче хатыны Татьянадан туа. Ул вакытта булачак илбашы ҮССРның Дәүләт планы комитетының гади хезмәткәре булып тир түгә. Кызы үскән саен әтисе дә карьера баскычыннан өскә үрмәли. Гөлнара пионер яшенә җитеп Ленин турында тәэсирле итеп шигырьләр сөйли башлаганда, Ислам Абдуганиевич финанс министры кәнәфиенә утыра, ә инде кызы урта мәктәпне тәмамлаганда Үзбәкстан коммунистлар партиясенең Үзәк Комитетын җитәкли. 
	---	
Татарстан яшьләре

	№ --- | 06.09.2017	


